|  |
| --- |
| **Kontingentberegning for samdrifter og andre landbruksrelaterte selskap** |

Årsmøtet i Norges Bondelag vedtok i 2006 at ulike landbruksrelaterte selskap (DA, BA, ANS, AS) kan registreres i Bondelagets Servicekontor AS (BS). Med dette vil selskap kunne benytte seg av medlemsfordelene samt støtte det politiske arbeidet i organisasjonen.

Forutsetningen for at selskap kan være medlemmer i BS, er at minst ¾ av deltakerne er medlemmer i Norges Bondelag (NB). I henhold til Norges Bondelags lover §3 må minst ¾  av deltakerne være medlemmer i Norges Bondelag for å ivareta kravet om direkte og personlig medlemskap.

Når det gjelder AS må de deltakerne som til sammen eier 75 % av aksjekapitalen være medlemmer i Norges Bondelag.

**Landbruksrelaterte selskap omfatter blant annet samarbeid og ulike næringer som:**

* Tradisjonelle samdrifter
* Purkeringer
* Andre typer driftssamarbeid, for eksempel biffringer
* Utmarksbasert reiseliv
* Spesialisert matproduksjon
* Inn på tunet
* Selskap innen mikro-/minikraftverk, bioenergi og annen skogrelatert virksomhet
* Selskap innen maskin/transport
* Annen landbruksrelatert tjenesteyting
* Bygdeturisme og gårdsmat
* Eiendomsselskaper innen landbruket

**Det skilles mellom to typer selskap:**

**1. Selskap med jordbruksproduksjon**. Dette gjelder samdrifter og andre typer selskap med areal og/eller produksjon som faller inn under jordbruksavtalen. Disse skal betale for areal og produksjon som disponeres av selskapet. Dette tilsvarer opplysninger fra søknad om produksjonstilskudd.

* For å sikre korrekt kontingentberegning, skal selskap med jordbruksproduksjon betale for det areal og/eller produksjon som disponeres av selskapet. Faktura sendes til selskapet.
* Areal og produksjon som disponeres av det enkelte medlem på gården/ i enkeltmannsforetaket (som ikke inngår i samdriften/selskapet), skal inngå i kontingentgrunnlaget til hvert enkelt medlem. Faktura basert på dette kontingentgrunnlaget sendes til medlemmet.
* **Dersom selskapet ikke meldes inn i BS, skal det enkelte medlem betale kontingent for sin andel i selskapet gjennom medlemskapet i NB.**

**2. Landbruksrelaterte selskap uten jordbruksproduksjon**. Disse betaler en fast servicekontingent til Bondelagets Servicekontor AS. Satsen for 2019 er kroner 1.210,- + mva. Faktura sendes selskapet.